'Između desetero - dvojica su bila na najvećem testu' (26/9/03) - 2003-09-26
U debati demokratskih predsjedničkih aspiranata, najveću znatiželju pobudio Wesley Clark, a najžešće napade suparnika Howard Dean
Jutrošnja izdanja najvećih američkih dnevnih listova posvećuju veliku pažnju sinoćnjoj debati demokratskih kandidata za nominaciju na predsjedničkim izborima slijedeće godine. Ova je debata, kako piše "New York Times", pobudila znatno veću pažnju od prethodne dvije zbog sudjelovanja novog aspiranta na Bijelu kuću - umirovljenog generala Wesleya Clarka. No, njegov je debi, - u kojemu je ponajviše želio učvrstiti svoje stranačke pozicije -, bio zasjenjen burnim neslaganjima ostalih devet kandidata oko temeljnih pitanja, poput smanjenja poreza. Ne samo da je bio zasjenjen, nego nije bio niti glavni cilj napada - ta je čast pripala bivšem guverneru države Vermont, Howardu Deanu. 'Između desetero - dvojica su bila na najvećem testu' naslovio je svoje izvješće o debati "Washington Post". Premda ih je bilo desetero, samo su dvojica bila obasjana punim sjajem pažnje javnosti, piše Post: 'umirovljeni general Wesley Clark bio je predmet neskrivene znatiželje, a bivši guverner Vermonta Howard Dean neskrivenih otrovnih napada svojih stranačkih suparnika. Wesley Clark je uspio potvrditi svoj status 'pravovjernog' - da tako kažemo - demokrata i, kako ističe Post, nije napravio niti jednu 'grešku u koracima'. S druge strane, Howard Dean, najpopularniji demokratski kandidat prije ulaska bivšeg zapovjednika NATO saveza u predsjedničku utrku, dokazao je da može izdržati 'vatru' kojoj je bio nesmiljeno izložen čitavo vrijeme debate. "USA Today" ističe promjenu strategije među demokratskim kandidatima. U ranijim debatama oni su predstavljali jedinstveni front protiv predsjednika Busha; sinoć, pak, ponajviše su se okomili jedan na drugoga. Što će biti bliži siječanj i prva stranačka glasovanja, ističe najtiražniji američki dnevnik, to će više svaki od demokratskih kandidata pokušavati preoteti pažnju javnosti od svojih stranačkih suparnika - oni će biti mnogo izravniji protivnici od Georgea Busha, s kojim će trebati obračunavati tek u studenom slijedeće godine.